Leto sa mi tento rok zdá chladné a krátke, ale číta sa mi skvele.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
# Tieto čítame
Dnes píše Tamara Leontiev.
Leto sa mi tento rok zdá chladné a krátke, ale číta sa mi skvele. Niekedy na jeho začiatku sme mali v Artfore diskusiu na tému perimenopauzy a menopauzy (podcast tu) k skvelej knihe Tvoje najlepšie roky. Vtedy som ju ešte nemala prečítanú, ale už mám a teda, je to mimoriadne užitočné čítanie nielen pre štyridsiatničky. Číta sa ľahko a fakty z nej sa prirodzene a bez námahy uchytávajú. Veľmi veľmi dôležitá téma, vďaka za ňu.
Rada chodím synovi, ktorý prežíva leto s telefónom v ruke (ach jaj, dúfam, že to prejde) brakovať knižnicu a našla som v nej dávnejšie zakúpeného Rekruta 244. Skvelý dystopický príbeh o slobodnej vôli a kontrole, metafora na štáty a spoločenské zriadenia, ktorá sa ale dá použiť aj na rodičovstvo, my dospelí predsa vždy najlepšie vieme, čo je pre naše deti dobré. Až kým to nevieme. Je to záver trilógie, predošlé dve knihy som nečítala, nevadilo mi to.
O Letniciach už sa píše kade-tade, ale teda, aj moja kvapka - joj, ach, to je vám taká krásna knižka. Aj som sa zasmiala (nahlas, ja to robievam), aj to bolo milé, aj je to super kniha ako téma na rozhovor s knižnými kamošmi, aj to je fantastická oddychovka a nie je to premúdrelé, ale také akurát. Veľmi odporúčam.
Už veľmi dlho mám doma knihu Howls Moving Castle z trebišovského kníhkupectva ŠUM. Mnohí poznajú tento príbeh vďaka štúdiu Ghibli a rovnomennému epickému animovanému filmu. A keďže patrím k absolútnym fanúšičkám Howla, chcela som si overiť, či je jeho postava rovnako úžasná v predlohe. Krátka odpoveď: je. Dlhšia: áno, knihu odporúčam, aj keď ste už film videli x krát, je to veľmi podobné, ale predsa len trošičku iné.
Na dovolenku som si vzala Sudety. Ztracený ráj. Nepreferujem zbierky poviedok, stáva sa mi totiž, že keď nie sú vyrovnané, veľmi rýchlo zabudnem na polovicu knihy. V tejto zbierke som zabudla asi na dve, ostatné sú pecka. V úvode je trocha o histórii, ale o koncepte knihy až tak nie, moju zvedavosť jemne ukojila Kateřina Tučková v rádiu Devín.
Stihla som aj Knihu leta, ktorá je až do konca prázdnin aj knihou mesiaca a ako bonus k nej dostanete skvelého Grossmana Život sa so mnou pohráva. Kniha leta je lyrická, letná, jemná. Drobnopis vzťahu vnučky a starej mamy a ich spoločného života v zdanlivej nemennosti, v ktorej sa ale vlastne mení dosť. Grossman je pecka staršieho dáta, za ňa super vyrušujúci príbeh s dejinne zaujímavým presahom.
Momentálne som ponorená do tretieho dielu trilógie Jeffa VanderMeera Adaptace. Mám podozrenie, že sa ani v tejto časti vlastne o Južnej Zóne a Oblasti X veľa nedozviem, ale nejako mi to nevadí, je to super a za tú atmosféru a parádne postavy a príbeh mi to stojí. Zároveň som si po prečítaní textu na obálke a prvých dvoch viet vzala na prečítanie Román pro pitomce, nerada to priznávam, ale oslovil ma.
Tamara Leontiev
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.